**Aprinde o lumânare, te rog!**

*Mariana Tasente*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Aprinde o lumânare, te rog!

Roagă-te și lasă-mă să dorm un pic

Cât să încalec pe-un inorog

S-ating eternitatea cu degetul mic.

Nu vreau s-o tulbur deloc

Doar să-i propun un troc.

Să-mi dea toate visele moarte

Să le pot resuscita într-o noapte.

Să mă întorc la capătul lumii

Să mă bucur de frumusețea lunii

Să regăsesc raza de soare

Care nu încape în buzunare.

S-aprind o lumânare ca să mă rog

Și-apoi să adorm iar...un pic

Cât să încalec un inorog

Să ating eternitatea cu degetul mic.